[pic] | EUROOPAN YHTEISÖJEN KOMISSIO |

Bryssel 20.9.2006

SEK(2006) 1159 lopullinen

KOMISSION TIEDONANTO NEUVOSTOLLE

Arvio toimista, jotka Yhdistynyt kuningaskunta on toteuttanut sille julkistalouden liiallisen alijäämän tilanteen lopettamiseksi 24. tammikuuta 2006 annetun neuvoston suosituksen seurauksena – Euroopan yhteisön perustamissopimuksen 104 artiklan 7 kohta

KOMISSION TIEDONANTO NEUVOSTOLLE

Arvio toimista, jotka Yhdistynyt kuningaskunta on toteuttanut sille julkistalouden liiallisen alijäämän tilanteen lopettamiseksi 24. tammikuuta 2006 annetun neuvoston suosituksen seurauksena – Euroopan yhteisön perustamissopimuksen 104 artiklan 7 kohta

1. Yhdistyneen kuningaskunnan liiallista alijäämää koskeva menettely

Yhdistyneen kuningaskunnan julkinen talous vakautui huomattavasti vuosina 1996–2000, sillä julkisen talouden rahoitusasema koheni 5 prosentin alijäämästä suhteessa BKT:hen selvästi ylijäämäiseksi. Tämän jälkeen finanssipolitiikka on keventynyt pääasiassa sen vuoksi, että julkisia menoja on lisätty suunnitellusti suhteessa BKT:hen ilman vastaavaa tulojen kasvua. Julkisen talouden alijäämä ylitti ensimmäisen kerran perustamissopimuksessa vahvistetun viitearvon talousarviovuonna 2003/04 (joka kestää huhtikuusta maaliskuuhun)[1], jolloin alijäämä oli 3,2 prosenttia suhteessa BKT:hen[2]. Bruttovelka oli supistunut yli 50 prosentista suhteessa BKT:hen talousarviovuonna 1996/97 alle 38 prosenttiin talousarviovuonna 2002/03, mutta se kasvoi 40,2 prosenttiin talousarviovuonna 2004/05.

Julkisen talouden alijäämä oli 3,3 prosenttia suhteessa BKT:hen talousarviovuonna 2004/05 ja ylitti siis uudelleen 3 prosentin viitearvon suhteessa BKT:hen. Neuvosto teki 24. tammikuuta 2006 komission suosituksesta päätöksen, jossa se totesi, että Yhdistyneellä kuningaskunnalla oli liiallinen alijäämä, ja antoi perustamissopimuksen 104 artiklan 7 kohdan mukaisen suosituksen, jonka mukaan Yhdistyneen kuningaskunnan viranomaisten olisi ”lopetettava nykyinen julkisen talouden liiallisen alijäämän tilanne mahdollisimman pian ja viimeistään talousarviovuoteen 2006/2007 mennessä” ja ”uskottavalla ja kestävällä tavalla saatettava julkisen talouden alijäämä alle 3 prosentin suhteessa BKT:hen, ja tätä tarkoitusta varten huolehdittava, että rakenteellinen julkisen talouden rahoitusasema kohenee vähintään 0,5 prosenttiyksikköä suhteessa BKT:hen talousarviovuodesta 2005/2006 talousarviovuoteen 2006/2007”. Määräajaksi, johon mennessä Yhdistyneen kuningaskunnan viranomaisten oli tätä varten toteutettava tehokkaita toimia, neuvosto asetti 24. päivän heinäkuuta 2006. Lisäksi neuvosto kehotti Yhdistyneen kuningaskunnan viranomaisia ” huolehtimaan siitä, että sen jälkeen kun liiallinen alijäämä on korjattu, julkisen talouden vakauttamista jatketaan pyrkien julkista taloutta koskevaan keskipitkän aikavälin tavoitteeseen, joka i) antaa varmuusmarginaalin suhteessa alijäämärajaan, joka on 3 prosenttia suhteessa BKT:hen, ii) pitää velkasuhteen järkevällä tasolla ottaen huomioon väestön ikääntymisen vaikutukset talouteen” ja ottaen huomioon i ja ii kohdan tavoitteet ”jättää julkiseen talouteen liikkumavaraa erityisesti julkisille investointitarpeille”.

Neuvoston asetuksen (EY) N:o 1467/97, sellaisena kuin se on muutettuna neuvoston asetuksella (EY) N:o 1056/2005[3], 9 artiklan 3 kohdassa säädetään, että kun määräaika, jonka kuluessa jäsenvaltion on toteutettava toimenpiteet perustamissopimuksen 104 artiklan 7 kohdan mukaisen suosituksen noudattamiseksi, on päättynyt, ”…komissio ilmoittaa neuvostolle, jos se katsoo toteutettujen toimien todennäköisesti riittävän varmistamaan, että liiallinen alijäämä pystytään oikaisemaan neuvoston asettamassa määräajassa edellyttäen, että toimet toteutetaan kokonaisuudessaan ja talouskehitys vastaa ennusteita” . Tässä tiedonannossa arvioidaan edellä mainitun kohdan mukaisesti toimia, joita Yhdistynyt kuningaskunta on toteuttanut noudattaakseen neuvoston suositusta.

2. Arvio julkisen talouden näkymistä sekä toimista, jotka Yhdistynyt kuningaskunta on toteuttanut neuvoston suosituksen perusteella

Arvio sitä, vastaavatko Yhdistyneen kuningaskunnan toteuttamat toimet perustamissopimuksen 104 artiklan 7 kohdan mukaista neuvoston suositusta, perustuu komission yksiköiden kevään 2006 talousennusteeseen, jota on täydennetty ennusteen perustana olevien tietojen kokoamiselle asetetun määräajan (24. huhtikuuta 2006) jälkeen saaduilla makrotaloutta ja julkista taloutta koskevilla tiedoilla. Erityisesti on otettu huomioon BKT:n kasvuluvut vuoden 2006 kahdelta ensimmäiseltä vuosineljännekseltä, julkista taloutta koskevien tietojen päivitys sekä julkista taloutta koskevat osittaiset tiedot talousarviovuoden 2006/07 ensimmäisiltä kuukausilta.

Yhdistyneen kuningaskunnan lähentymisohjelman joulukuun 2005 tarkistuksessa esitettyjen julkista taloutta koskevien ennusteiden taustalla olevassa makrotalouden skenaariossa, joka on säilytetty ennallaan maaliskuun 2006 talousarviossa, ennustetaan BKT:n kasvun kiihtyvän 1 ¾ prosentista talousarviovuonna 2005/06 2 ¼ prosenttiin talousarviovuonna 2006/07, 3 prosenttiin talousarviovuonna 2007/08, 2 ¾ prosenttiin talousarviovuonna 2008/09 ja 2 ¼ prosenttiin tämän jälkeen. Ensimmäisten vuosien osalta tämä skenaario vastasi pääpiirteissään komission yksiköiden kevään 2006 talousennustetta, jossa arvioitiin BKT:n kasvun olevan 2,4 prosenttia vuonna 2006 ja 2,8 prosenttia vuonna 2007. Sen jälkeen, kun kevään 2006 talousennuste esitettiin, makrotalouden lyhyen aikavälin näkymät ovat parantuneet. Syyskuun 6. päivänä 2006 julkaistun komission väliennusteen mukaan Yhdistyneen kuningaskunnan talous kasvaa 2,7 prosenttia vuonna 2006, kun EU:n talous on yleisesti ottaen kohenemassa. Komission yksiköiden arvioiden mukaan nämä kasvuluvut merkitsevät, että vuoden 2006 negatiivinen tuotantokuilu luultavasti kapenee seuraavina vuosina[4].

2.1. Julkisen talouden rahoitusasema

2005/06

Maaliskuun 2005 talousarviossa ennustettiin julkisen talouden alijäämän olevan 2,7 prosenttia suhteessa BKT:hen talousarviovuonna 2005/06. Tavoite perustui ennusteeseen, jonka mukaan BKT:n kasvu on 3 prosenttia. Alijäämäennustetta tarkistettiin myöhemmin lähentymisohjelman joulukuun 2005 tarkistuksessa 3,1 prosenttiin suhteessa BKT:hen, sillä kokonaistuotannon kasvu hidastui huomattavasti talousarviovuonna 2005/06 ja virallinen kasvuennuste tiputettiin 3 prosentista 1 ¾ prosenttiin. Talousarviovuodelle 2005/06 kirjautunut alijäämä heijastaa myös osittain julkisten investointien huomattavaa kasvua, vaikka toteutettavana oleva talousarviokin oli alijäämäinen. Alustavat tulokset, jotka olivat saatavilla komission yksiköiden kevään talousennusteen laatimisajankohtana, antoivat olettaa, että alijäämä olisi 3,1 prosenttia suhteessa BKT:hen. Kevään talousennusteen jälkeen saadut viimeaikaisemmat osittaiset tiedot viittaavat alijäämätuloksen hienoiseen, noin 0,1/0,2 prosentin tarkistukseen ylöspäin[5].

2006/07

Maaliskuun 2006 talousarviossa ennustetaan alijäämän olevan 3,0 prosenttia suhteessa BKT:hen talousarviovuonna 2006/07. Alijäämä on suurempi kuin lähentymisohjelman joulukuun 2005 tarkistuksessa ennustettu 2,8 prosenttia suhteessa BKT:hen. Pääasiallinen selitys tälle on Yhdistyneen kuningaskunnan öljyntuotannon tarkistaminen alaspäin, minkä odotetaan pienentävän yrityssektorilta saatavia tuloja. Aikaisemmin joulukuun 2005 talousarvion valmisteluraportissa (PBR)[6] (johon lähentymisohjelman ennusteet perustuivat) oli ilmoitettu joistakin harkinnanvaraisista toimista, jotka pantiin onnistuneesti täytäntöön. Näihin sisältyi öljyntuotantoyritysten verotuksen kiristys, jonka tuohon aikaan odotettiin kiristävän finanssipolitiikkaa 0,1 prosenttiyksiköllä suhteessa BKT:hen talousarviovuonna 2006/07 ja edelleen 0,1 prosenttiyksiköllä sen jälkeen. Maaliskuun talousarviossa esitettyjen öljyntuotantoa koskevien arvioiden perusteella talousarvion valmisteluraportissa ilmoitettujen toimenpiteiden odotetaan kuitenkin jättävän rahoitusaseman muuttumattomaksi talousarviovuonna 2006/07 ja kiristävän finanssipolitiikkaa 0,2 prosenttiyksilöllä suhteessa BKT:hen talousarviovuonna 2007/08. Lisää alijäämää supistavia harkinnanvaraisia toimia ei enää toteutettu neuvoston tammikuussa antaman suosituksen jälkeen, lukuun ottamatta joulukuun talousarvion valmisteluraportissa tehtyä pientä korjausta. Maaliskuun talousarviossa ilmoitetut harkinnanvaraiset toimenpiteet jättivät rahoitusaseman laajasti katsottuna muuttumattomaksi. Varsinkaan ei yritetty tasapainottaa ennakoidun öljyntuotannon supistumisesta johtuvaa tulojen laskua.

Komission yksiöiden kevään 2006 talousennusteessa alijäämän ennakoitiin olevan 3,0 prosenttia suhteessa BKT:hen talousarviovuonna 2006/07, mikä vastaa virallisia ennusteita, vaikkakin se perustuu öljyn korkeampiin hintoihin (mikä lyhyellä aikavälillä kasvattaisi yhtiöverosta saatavia tuloja). Komission yksiköiden laskemien mukainen kevään talousennusteessa esitetty kalenterivuosien 2005–2006 rakenteellinen sopeutus oli noin ½ prosenttia suhteessa BKT:hen. Talousarviovuosittainen sopeutus olisi näiden arvioiden perusteella todennäköisesti kuitenkin pienempi ja lähempänä ¼ prosenttiyksikköä[7].

Viimeaikaiset kassaperusteiset tiedot talousarviovuoden 2006/07 neljältä ensimmäiseltä kuukaudelta ovat johdonmukaisia komission yksiköiden kevään 2006 talousennusteessa alijäämästä esitettyjen tietojen kanssa. Tulot kasvoivat merkittävästi talousarviosuunnitelmien mukaisesti tai hieman niiden yli, vaikka juoksevat menot myös kasvoivat nopeasti. Osasyynä juoksevien menojen nopealle kasvulle voi olla makrotaloudellisen tilanteen muutos, sillä työttömyysaste oli odotettua korkeampi, mikä johti sosiaalietuuksista aiheutuvien menojen kasvuun. On olemassa selkeä riski siitä, että kyseisen alan menot voivat osoittautua suuremmiksi kuin maaliskuun talousarviossa ja komission kevään talousennusteessa ennakoitiin. Harkinnanvaraiset menot, joihin sovelletaan vuotuisia nimellisiä enimmäismääriä, vaikuttavat myös kasvavan nopeasti. Todennäköisesti tämä osatekijä heijastaa menojen muuttunutta ajoitusta talousarviovuoden 2006/07 vuotuisen enimmäismäärän rajoissa (jonka täysimääräistä noudattamista komission yksiköt odottavat), joten menoja pitäisi kertyä hitaammin talousarviovuoden jäljellä olevalla osalla.

Kuukausittaisissa kassaperusteisissa tiedoissa on kuitenkin helposti suurta vaihtelua, ja huomattavin osa tuloista saadaan talousarviovuoden toisella puoliskolla. Sen vuoksi tähän mennessä kirjatuista tiedoista voidaan tehdä vain hyvin alustavia päätelmiä.

Kun huomioon otetaan makrotalouden kaikkein viimeaikaisin kehitys, kansallisen tilinpidon tiedot antaisivat olettaa talouden olevan elpymässä paremmin kuin komission yksilöiden kevään talousennusteen esittämisajankohtana odotettiin. Julkisen talouden näkymien paranemista tukenevat myös muut seikat. Öljynhinnan nousun ja rahoitussektorin jatkuvien hyvien tulosten pitäisi kasvattaa yhtiöverosta saatavaa tuloa. Lisäksi ennustettua nopeammalla inflaatiolla pitäisi olla marginaalisen positiivinen vaikutus julkisen talouden rahoitusasemaan, jos muut seikat pysyvät muuttumattomina. Kulutus hidastui vuonna 2005, mutta kulutuksen kääntymisen kasvuun pitäisi lisätä välillisestä verotuksesta saatavia tuloja.

Tulevaan kehitykseen liittyy kuitenkin useita epävarmuustekijöitä, ja tasaavia vaikutuksia saattaa tulla esille. Kasvun osatekijät saattavat osoittautua arvioitua epäedullisemmiksi julkiselle taloudelle, sillä investoinnit nousevat aikaisempaa merkittävämpään asemaan. Viimeaikaisimmat tiedot osoittavat myös, että öljyntuotanto supistuu enemmän kuin maaliskuun talousarviossa arvioitiin. Tämä saattaa johtaa yhtiöverosta saatavien tulojen pienenemiseen myöhemmin vuoden aikana. Samalla eräät ajoitukseen liittyvät tekijät saattavat johtaa siihen, että tulojen kasvu on arvioitu liian suureksi, sillä tiedot ovat perustuneet ainoastaan talousarviovuoden 2006/07 ensimmäisiin kuukausiin. Lisäksi suuri osuus julkisen talouden vakauttamisesta riippuu tyypillisesti vaihteluherkistä tekijöistä, kuten rahoitussektorista ja öljyn korkeasta hinnasta.

Kun otetaan huomioon julkista taloutta koskevien muuttujien epävakaus ja eräät talous- ja rahoitusnäkymiin liittyvät epävarmuustekijät, näyttää yleisesti ottaen siltä, että vaikka Yhdistynyt kuningaskunta vaikuttaa osapuilleen onnistuvan supistamaan alijäämän 3 prosenttiin suhteessa BKT:hen talousarviovuonna 2006/07, ei ole varmuusmarginaalia sen varmistamiseksi, ettei viitearvo ylity, ja on huomattavia riskejä siitä, että alijäämä ylittää edelleen viitearvon.

2007/08 ja siitä eteenpäin

Vuoden 2006 talousarviossa alijäämän ennakoidaan supistuvan 2,4 prosenttiin suhteessa BKT:hen talousarviovuonna 2007/08, minkä jälkeen alijäämä supistuisi asteittain 1,7 prosenttiin suhteessa BKT:hen talousarviovuoteen 2010/11 mennessä. Julkinen talous vakautuu talousarviovuonna 2007/08 lähinnä siksi, että tulojen suhde BKT:hen kohenee. Tämä on seurausta keskimääräisen veroasteen kasvusta kansantulon kasvaessa, joulukuussa 2005 toteutetuista harkinnanvaraisista toimenpiteistä ja menojen kasvun lievästä hidastumisesta. Komission yksiköiden kevään talousennusteessa arvioidaan, että alijäämä on hieman tätä suurempi eli 2,7 prosenttia suhteessa BKT:hen talousarviovuonna 2007/08. Tämä johtuu lähinnä siitä, että verotulojen kasvua on arvioitu varovaisemmin. Alijäämä jää silti alle 3 prosentin viitearvon kyseisenä talousarviovuonna.

Vuoden 2006 talousarviossa arvioidaan, että talousarviovuoden 2007/08 jälkeen tulosuhde paranee. Tähän on pääasiallisena syynä keskimääräisen veroasteen arvioitu kasvu kansantulon kasvaessa. Yhdistyneen kuningaskunnan viranomaisten suunnitteleman julkisen talouden vakauttamisen liikkeelle panevana voimana on kuitenkin juoksevien menojen kasvun ennakoitu hidastuminen, sillä 10 viime vuoden keskimääräisen 3,2 prosentin vuotuisen reaalisen kasvun arvioidaan hidastuvan 1,9 prosenttiin, joten talousarviovuoteen 2008/09 mennessä alijäämä ennakoidaan käytettävän kokonaisuudessaan julkisten investointien rahoittamiseen. Kokonaismenot olisivat siten talousarviovuoteen 2010/11 mennessä hivenen yli ½ prosenttiyksikköä alle talousarviovuoden 2007/08 tason. Tällainen juoksevien menojen kasvun huomattava hidastuminen auttaa pitämään alijäämän vakaasti alle 3 prosentin viitearvon suhteessa BKT:hen. Menojen ennakoituun alenemiseen ei ole kuitenkaan liitetty erityisiä ministeriökohtaisia menosuunnitelmia, ja asialle on saatava vahvistus tulevassa vuoden 2007 talousarviossa ja julkisten menojen laajassa uudelleenarvioinnissa, jossa vahvistetaan kolmen talousarviovuoden yleiset määrärahat talousarviovuodesta 2008/09 alkaen.

2.2. Julkinen velka

Julkisen talouden bruttovelka on kasvanut talousarviovuodesta 2002/03 alkaen, ja kun kevään talousennustetta laadittiin, bruttovelan arvioitiin olevan 42,0 prosenttia suhteessa BKT:hen talousarviovuonna 2005/06. Bruttovelan suhde BKT:hen pysyttelee kuitenkin huomattavasti alle 60 prosentin viitearvon suhteessa BKT:hen. Perusjäämä on alijäämäinen koko komission yksiköiden kevään talousennustekauden. Tämän mukaisesti Yhdistyneen kuningaskunnan viranomaiset odottavat bruttovelan kasvavan 44 ½ prosenttiin suhteessa BKT:hen talousarviovuoteen 2007/08 mennessä mutta vakiintuvan suunnilleen tälle tasolle tämän jälkeen, ja perusjäämän odotetaan palaavan jonkin verran ylijäämäiseksi. Velan vakiintuminen arviointikauden loppuvuosina riippuu siis muun muassa julkisten menojen laajan uudelleenarvioinnin sisältämien menorajoitusten täytäntöönpanosta.

Taulukko 1: Taloutta ja julkista taloutta koskevat ennusteet

% suhteessa BKT:hen | 2005/06 | 2006/07 | 2007/08 |

KOM | Talous-arvio 20061 | KOM | Talous-arvio 20061 | KOM | Talous-arvio 20061 |

Julkisen talouden rahoitusasema | -3,1 | -3,2 | -3,0 | -3,0 | -2,7 | -2,4 |

Perusjäämä | -1,0 | -1,1 | -1,0 | -0,9 | -0,6 | -0,3 |

Rakenteellinen rahoitusasema2 | -2,9 | -3,0 | -2,7 | -2,6 | -2,5 | -2,2 |

Rakenteellisen rahoitusaseman muutos | +0,5 | +0,5 | + 0,2 | +0,4 | +0,2 | +0,4 |

Rakenteellinen perusjäämä3 | -0,8 | -0,9 | -0,6 | -0,6 | -0,5 | -0,1 |

Julkisen talouden bruttovelka | 42,0 | 42,6 | 43,5 | 43,9 | 43,9 | 44,5 |

p.m. BKT:n määrä (vuosimuutos, %)4 | 1,8 | 1 ¾ | 2,4 | 2 ¼ | 2,8 | 3,0 |

p.m. Tuotantokuilu5 | -0,5 | -0,6 | -0,7 | -0,9 | -0,6 | -0,7 |

% suhteessa BKT:hen | 2005 (KOM) | 2006 (KOM) | 2007 (KOM) |

Julkisen talouden rahoitusasema | -3,5 | -3,0 | -2,8 |

Perusjäämä | -1,3 | -1,0 | -0,7 |

Rakenteellinen rahoitusasema | -3,3 | -2,7 | -2,5 |

Rakenteellisen rahoitusaseman muutos | +0,2 | +0,6 | +0,2 |

Rakenteellinen perusjäämä | -1,1 | -0,7 | -0,5 |

Julkisen talouden bruttovelka | 42,8 | 44,1 | 44,8 |

p.m. Tuotantokuilu5 | -0,4 | -0,7 | -0,7 |

Huom.: 1 Maaliskuun 2006 talousarvion alijäämäluvut mukautettuina UMTS-tulojen huomioon ottamiseksi, kuten edellä alaviitteessä 1 selitetään. Yhdistyneen kuningaskunnan talousarviossa olevat perusjäämää koskevat tiedot, jotka komission yksiköt ovat mukauttaneet perusjäämää koskevan EKT:n määritelmän mukaisesti käyttäen nettokorkomenojen sijasta bruttokorkomenoja. 2 Suhdannetasoitettu rahoitusasema, jossa ei ole otettu huomioon kertaluonteisia eikä muita väliaikaisia toimenpiteitä. Yhdistynyt kuningaskunta ei ole soveltanut kertaluonteisia toimenpiteitä, joten rakenteellinen rahoitusasema vastaa suhdannetasoitettua rahoitusasemaa. Talousarviovuosien tuotantokuiluista esitetään vain arvioita, jotka eivät yksinomaisesti perustu yhteisesti sovittuihin menetelmiin (ks. edellä alaviite 7). Komission yksiköt ovat laskeneet uudelleen maaliskuun 2006 talousarvion mukaiset tuotantokuilut ja suhdannekorjaukset talousarviotietojen perusteella. Koska tiedot ovat epätäydellisiä, komission uudelleenlaskelmia olisi pidettävä arviona. 3 Suhdannetasoitettu perusjäämä, jossa ei ole otettu huomioon kertaluonteisia eikä muita väliaikaisia toimenpiteitä. Yhdistynyt kuningaskunta ei ole soveltanut kertaluonteisia toimenpiteitä. 4 Komission kalenterivuosittainen ennuste. 5 Prosenttia suhteessa potentiaaliseen BKT:hen. Talousarviovuoden osalta esitetään vain arvioita, jotka eivät yksinomaisesti perustu yhteisesti sovittuihin menetelmiin (ks. edellä alaviite 7). Koska kansantalouden tilinpitoa on tarkistettu hiljattain, kunkin vuoden negatiivinen tuotantokuilu kapenee hieman kevään talousennusteeseen verrattuna. Lähde: Yhdistyneen kuningaskunnan rahoitusselvitys- ja talousarviokertomus vuodelta 2006 sekä talous- ja finanssipoliittista strategiaa koskeva kertomus (vuoden 2006 talousarvio), komission yksiköiden kevään 2006 talousennuste (KOM), komission yksiköiden laskelmat. |

3. Päätelmät

Nykyisten tietojen perusteella Yhdistynyt kuningaskunta vaikuttaa osapuilleen onnistuvan korjaamaan liiallisen alijäämän talousarviovuoteen 2006/07 mennessä perustamissopimuksen 104 artiklan 7 kohdan nojalla annettujen neuvoston suositusten mukaisesti. Julkisen talouden näkymät vaikuttavat tällä hetkellä hieman suotuisimmilta kuin neuvoston suosituksen esittämisajankohtana, mikä johtuu muun muassa vahvemmasta kasvusta ja muista tekijöistä, kuten öljyn korkeammasta hinnasta ja rahoitussektorin hyvästä tuloksesta. Kevään talousennusteeseen perustuvien komission yksiköiden arvioiden perusteella rakenteellinen rahoitusasema ei talousarviovuonna 2006/07 näyttäisi kuitenkaan kohenevan neuvoston suosituksen mukaista ½ prosenttia suhteessa BKT:hen vaan pikemminkin lähemmäs ¼ prosenttiyksikköä. Liiallisen alijäämän korjaantumiseen liittyy lisäksi huomattavia epävarmuustekijöitä, ja siihen voivat vaikuttaa jopa vähäiset negatiiviset muutokset makrotalouden ja julkisen talouden näkymissä:

- Koska alijäämää supistavia harkinnanvaraisia toimenpiteitä ei ole toteutettu neuvoston tammikuisen suosituksen jälkeen lukuun ottamatta vähäistä joulukuun talousarvion valmisteluraportissa tehtyä korjausta ja koska Yhdistyneen kuningaskunnan viranomaiset luottavat suotuisiin julkisen talouden kehityssuuntauksiin alijäämän supistamiseksi alle viitearvon talousarviovuoteen 2006/07 mennessä, ei ole varmuusmarginaalia sen varmistamiseksi, ettei viitearvo ylity talousarviovuonna 2006/07. Tämän vuoksi jopa vähäiset negatiiviset yllätykset voivat vaikuttaa alijäämän supistumiseen. Tämän vuoksi on tärkeä noudattaa harkinnanvaraisten menojen vuotuisia enimmäismääriä.

- Vaikka nykyisten tietojen perusteella vaikuttaa todennäköiseltä, että poliittisten linjausten pysyessä muuttumattomina alijäämä supistuu alle viitearvon talousarviovuonna 2007/08, asiaan liittyy talousarviovuoden 2006/07 tuloksen osalta epävarmuustekijöitä.

Edellä esitetyn arvioinnin perusteella komissio katsoo yleisesti ottaen, että Yhdistyneen kuningaskunnan liiallista alijäämää koskevassa menettelyssä ei tällä hetkellä tarvita lisätoimenpiteitä. Komissio kuitenkin korostaa, että nykyisten julkisen talouden kehityssuuntausten arviointiin liittyy epävarmuustekijöitä, mikä merkitsee, että julkisen talouden näkymät eivät ehkä paranekaan riittävästi, jos poliittiset linjaukset pysyvät muuttumattomina. Tämän vuoksi julkisen talouden lyhytaikaista kehitystä on seurattava.

Keskipitkällä aikavälillä Yhdistyneen kuningaskunnan viranomaisten suunnittelema julkisen talouden vakauttaminen riippuu siitä, saadaanko menojen kasvua hidastettua huomattavasti. Tässä suhteessa erityisen tärkeässä asemassa ovat keskipitkän aikavälin menosuunnitelmat, jotka julkaistaan vuoden 2007 talousarviossa, ja myöhemmin esitettävä julkisten menojen laaja uudelleenarviointi, joka kattaa kolme talousarviovuotta talousarviovuodesta 2008/09 alkaen.

Komissio seuraa edelleen tarkasti perustamissopimuksen mukaisesti julkisen talouden kehittymistä Yhdistyneessä kuningaskunnassa.

[1] Liiallisia alijäämiä koskevaa menettelyä sovelletaan Yhdistyneeseen kuningaskuntaan sen käyttämän talousarviovuoden perusteelta. Kaikissa tässä tiedonannossa tarkoitetuissa Yhdistyneen kuningaskunnan julkisen talouden rahoitusasemaa koskevissa tiedoissa sovelletaan Eurostatin UMTS-tulojen kohdentamisesta 14. heinäkuuta 2000 tekemää päätöstä. Yhdistynyt kuningaskunta ei ole yleisesti soveltanut tätä päätöstä julkaistessaan kotimaassa julkista taloutta koskevia tietoja. Tämän vuoksi julkisen talouden rahoitusasemaa koskeva luku on Eurostatin päätöstä noudattaen vuodessa noin 0,1 prosenttiyksikköä pienempi suhteessa BKT:hen kuin Yhdistyneen kuningaskunnan kansantalouden tilinpitoa koskevissa tiedoissa on talousarviovuodesta 2001/02 lähtien esitetty.

[2] Koska alijäämä ylitti viitearvon, komissio aloitti liiallisia alijäämiä koskevan menettelyn huhtikuussa 2004 ja hyväksyi perustamissopimuksen 104 artiklan 3 kohdassa tarkoitetun kertomuksen. Koska arvioitiin, että yli 3 prosentin alijäämä suhteessa BKT:hen oli pieni ja todennäköisesti väliaikainen, komissio ja talous- ja rahoituskomitea eivät pitäneet alijäämää liiallisena. Katso http://europa.eu.int/comm/economy_finance/about/activities/sgp/country/edp/edprep2004_uk.pdfhttp://europa.eu.int/comm/economy_finance/about/activities/sgp/country/edp/edprep2004_uk.pdf

[3] EYVL L 209, 2.8.1997, ja EUVL L 174, 7.7.2005.

[4] BKT:n viimeaikaiset tarkistukset ylöspäin merkitsevät, että kevään talousennusteeseen verrattuna viiden viime vuoden tuotantokuiluarvioita on tarkistettava siten, että negatiiviset tuotantokuilut kaventuvat hieman ja positiiviset tuotantokuilut levenevät hieman.

[5] Tietoja tulisi pitää alustavina, ja tällä hetkellä käytössä olevien tietojen mukaan vaikuttaa siltä, että talousarviovuoteen 2006/07 ulottuvat vaikutukset ovat rajalliset. Yhdistyneen kuningaskunnan tilastokeskus ilmoittaa 29. syyskuuta 2006 lopullisen julkisen talouden rahoitusaseman talousarviovuonna 2005/06.

6 Talousarvion valmisteluraportissa, joka esitetään parlamentille vuosittain marraskuussa tai joulukuussa, hahmotellaan hallituksen finanssipoliittista strategiaa ja päivitetään edellisen talousarvion julkisen talouden ja makrotalouden ennusteet. Se on luonteeltaan neuvoa-antava, ja sen on tarkoitus herättää julkista keskustelua hallituksen strategiasta. Usein siinä kuitenkin ilmoitetaan myös julkista taloutta koskevista toimenpiteistä.

[6] Arviot tuotantokuiluista lasketaan yhteisesti sovittujen menetelmien mukaisesti kalenterivuosittain, joten ei ole mahdollista arvioida talousarviovuosittaista rakenteellista rahoitusasemaa (eli suhdannetasoitettua rahoitusasemaa ilman kertaluonteisia ja väliaikaisia toimenpiteitä) menetelmää tiukasti soveltaen. Koska nimellinen rahoitusasema kohenee talousarviovuosittain laskettuna vähemmän kuin kalenterivuosittain laskettuna, rakenteellinen parannus talousarviovuosittain laskettuna on myös pienempi. Esitetty noin ¼ prosenttiyksikköä on vain arvio.